
	Az Erasmus+ program keretén belül szervezett tanulmányúton a német szakképzési rendszer felépítését és működését ismerhettük meg. Utunk célja az volt, hogy találkozzunk a németországi szakmunkás képzésben résztvevő intézmények és a gyakorlati képzést biztosító vállalkozások képviselőivel, és választ kaphassunk kérdéseinkre. Engem személy szerint legjobban az érdekelt, hogy hogyan tudják a szakmunkás képzést vonzóvá tenni a fiatalok számára, illetve milyen motivációs tényezők segítségével tudják a választott szakmában tartani őket, hiszen hazánkban jelenleg a legnagyobb problémát ezek jelentik.
Kiutazásunkat megelőzte több szakmai és nyelvi felkészítés, melynek során alkalmunk nyílott találkozni és megismerkedni utastársainkkal is. Mivel én minimálisan beszéltem németül, ezek az alkalmak remek lehetőséget nyújtottak nyelvi kompetenciáim fejlesztéséhez.
	Október 8-án délután kis csapatunk egy kényelmes autóbuszon megkezdte tanulmányútját, elindultunk a bajorországi Ruhpolding felé. Utunk gyorsan és kellemesen telt, hiszen utastársaink szintén  vállalkozók és gyakorlati oktatók közül kerültek ki. Sok volt a közös téma, annak ellenére, hogy a legkülönbözőbb szakterületekről érkeztünk.
Vasárnap délután foglalhattuk el szálláshelyünket Ruhpoldingban a Hotel Zur Post (http://hotel-post-ruhpolding.de) szállodában. Igényes, ízléses, tiszta környezet fogadott bennünket. A szobák birtokba vételét követően megbeszélést tartottunk a hétfői munkaprogramunkkal kapcsolatban.

Szállásunk:  a Holtel Zur Post

Első nap a München- és Felsőbajor Kézműves Kamaránál (https://hwk-munchen.de , Mühldorfstrasse6. 81671 München) tettünk látogatást. A kamara modern épületében Dietmar Schneider Úr fogadott bennünket. A délelőtt folyamán ő tartott előadást a német oktatási rendszer felépítéséről, a kamara feladatairól. Számos hasznos információ hangzott el ebben a néhány órában, ami az elkövetkezendő napok munkaprogramjait is megalapozta.

A német oktatási és szakképzési rendszerről:
A gyerekek Németországban is 6 évesen kezdik az alapozó képzést az úgynevezett Grundschule-ben, ahol négy évig tanulnak. Utána három lehetőségük nyílik tanulmányaik folytatására: a Realschule (5 éves szakképző iskola) és Hauptschule (6 éves alapiskola) elvégzése után szakmunkás képzőkben sajátíthatják el a választott szakmát, míg a Gymnasium (gimnázium) csakúgy, mint itthon az érettségi vizsga letétele után lehetőséget biztosít a felsőfokú oktatásban való továbbtanulásra. 
A szakmát választó diákok csak akkor nyernek felvételt a szakmunkásképző intézetbe, ha már rendelkeznek gyakorlati képzőhellyel. Saját maguknak kell felkutatniuk azt a képzőhelyet, amelyik hajlandó foglalkozni velük. Ebben segítségül szolgál, hogy a gyakorlati képzést folytató cégek honlapjukon megjelenítik, milyen szakmában és hány gyakorlati képzőhely áll rendelkezésre náluk. Hazánkban csak a második évtől kell gyakorlati képzőhelyet keresniük, amiben nagy mértékben segítséget nyújtanak a szakképző iskolák és a helyi kamarák. Valószínűleg ez az egyik oka, hogy itthon nem becsülik meg a gyakorlati képzőhelyet, és ha egy kicsit dolgozni kell, akkor már másik helyet keresnek. Tapasztalataim szerint van olyan diák, aki szakképzése során 2-3 gyakorlati képzőhelyen is megfordul.
A gyakorlati oktatásban az a vállalkozás vehet részt, amely rendelkezik eredményes mestervizsgát tett alkalmazottal, és erkölcsi bizonyítványt kaphat a tulajdonos. Ezek megléte fejében a kamara adja meg a jogosultságot a gyakorlati képzéshez.
A tanulót a gyakorlati képzőhelyhez tanulószerződés köti, mely a vállalkozás és a diák közt köttetik. Van a szerződéshez sablon, de használata nem kötelező, a kamara nem írja elő milyen formátumú szerződést kell kötni. Ellentétben az itthoni gyakorlattal a kamara ebben a folyamatban csak, mint a szakmunkás tanuló jogsegélyeként jár el. Ha a gyakorlati képzés során bármilyen probléma merül fel, a diákok a kamarához fordulhatnak segítségért. Amennyiben beigazolódik a panasz, a kamara akár meg is vonhatja a vállalkozás gyakorlati képzéshez való jogosultságát.
A tanulót a gyakorlati képzőhelyen ugyanazok a juttatások illetik meg, mint az alkalmazottakat. 
A vállalkozások nem kapnak semmilyen támogatást a gyakorlati képzés szervezéséhez. Felvetődik a kérdés: Mi motiválja a vállalkozásokat a gyakorlati képzésben való részvételre? A német vállalkozások célja a gyakorlati képzéssel saját munkaerő utánpótlásuk kinevelése. Ez itthon is igaz, azonban az utóbbi években egyre nehezebb a szakképzett munkaerőt a cégeknél tartani. Németországban ez hogyan lehetséges? Erre válaszul a lojalitás szó hangzott el. Ha a diákok jól érzik magukat a gyakorlati képzőhelyen, megbecsülik őket és elégedettek a feltételekkel, akkor minden bizonnyal szívesen maradnak a cégnél. 
A duális képzésben a vállalkozásoknál a gyakorlati képzés menete országosan szabályozott, valamennyi szakma számára részletes ütemterv van. A szakképzési idő nagy részét, heti 3-4 napot (70-80%-át) a gyakorlati képzőhelyen, míg heti 1-2 napot a szakképző iskolában töltenek. A cégek felelőssége, hogy az ütemtervben meghatározott tananyagot a diákok elsajátítsák.
Dietmar Schneider Úr itt tett említést az üzemek feletti képzőhelyekről. Ez az intézmény hazánkban ismeretlen a szakmunkásképzés folyamatában. Az üzemek feletti képzőhelyek feladata a szakmunkás tanulók számára olyan ismeretanyagot átadni, melyet esetleg a gyakorlati képzőhely nem képes leoktatni. Ha van ilyen terület, akkor a képzőhely feladata és költsége megkeresni azt az üzemek feletti képzőhelyet, amely a hiányzó ismeretanyagot átadja a diák számára. Ezzel garantálják, hogy minden diák egyenlő eséllyel indul a szakmunkásvizsgán, melynek lebonyolítása a kamara feladata.
Németországban a szakmunkásvizsga letétele után azonnal lehetőség nyílik mesterképzésre is. Ez teljesen eltér a hazai gyakorlattól, ahol a mestervizsga megszerzésének feltétele öt év szakmában eltöltött gyakorlati idő. A német tapasztalat azonban azt mutatja, hogy a frissen végzett diákok nagy része nem él ezzel a lehetőséggel, csak évekkel később. A mesterképzés elvégezhető nappali képzés keretén belül, de munka mellett is megszerezhető.  A képzés során szerepet kapnak cégjogi és vezetéstechnikai ismeretek, valamint szakmai és munkapedagógiai ismeretek is. A mesterképzés megszervezése és lebonyolítása a kamarák feladata és költségtérítéses a résztvevők számára. Ennek ellenére Németországban elég magas a mestervizsgával rendelkező szakemberek aránya. Vannak bizonyos szakmák, melyeket csak akkor lehet egyéni vállalkozóként végezni, ha mestervizsgával rendelkezik az illető. A gyakorlati képzőhellyé válásnak is alapfeltétele, de megléte előnyt jelent a munkaerőpiacon is, az iparban keresettebbek, magasabb a bérezésük. További előnye a mestervizsgának, hogy Németországban egyenértékű az érettségivel, vagyis megléte jogosít felsőfokú oktatásban való továbbtanulásra. 
Véleményem szerint itthon sem kellene gyakorlati időhöz kötni a mestervizsgát.  Lehet, hogy többen elvégeznék a mesterképzést, ha rögtön folytathatnák a tanulást, és nem kellene később „visszaülni” az iskolapadba.
A tankötelezettség tekintetében is eltérések mutatkoznak a két rendszerben. Hazánkban a tankötelezettség 16 év, míg Németországban ez 21 év. Ez kicsit soknak hangzik, de a valóságban rugalmasabb a rendszer, és nagyobb esélyt biztosít a szakunkás vizsga letételéhez. A gyakorlatban az iskolapadot hamarabb is el lehet hagyni sikeres szakmunkásvizsga után, akár 18-19 évesen is. Ha valakinek azonban nem sikerül addig végzettséget szereznie, 21 éves korig tankötelezettség vonatkozik rá. Nyilván ez többletköltséget jelent az állam számára, de véleményem szerint kevesebb a szakképzettség nélküliek száma, mint hazánkban.
Dietmar Schneider úr tájékoztatója után vendéglátóink végigvezettek minket a München- és Felsőbajor Kézműves Kamara Oktatási Központjában, ahol a gyakorlati képzés folyik. A kamara által szervezett mesterképzés és az üzemek feletti képzőközpontok gyakorlati oktatása folyik a tanműhelyekben. Betekintést nyerhettünk a hegesztők, az asztalosok, a fodrászok, épületgépész szakmák, stb. oktatásának helyszíneibe. Számomra ez utóbbi volt érdekes, hiszen cégünk épületgépészeti kivitelezéssel foglalkozik. A tanműhelyek tágasak, a kor technológiai elvárásainak megfelelő magas szintű műszaki felszereltséggel rendelkeznek. Az intézményen belül mindenhol rend és tisztaság fogadott bennünket. 

A gázkészülék szerelők tanműhelye

A második napon Erdingben a Dr. Herbert Wienberger Schule (http://www.bs-ed.de/joomla/ , Erding, Freisinger Str. 89.) Oktatási Központba látogattunk, ahol Jens-Peter Koch úr általános tájékoztatója után kollégái mutatták be az intézményükben folyó szállodaipari, szakács és fodrászképzést. Természetesen emellett más szakmákat is oktatnak, pl. építő- és faipari, valamint gépjármű- és légi jármű technikai, stb. ismereteket is. Ami nagyon tetszett ennél a képzőközpontnál, hogy középpontba helyezik a képzés során a problémamegoldó gondolkodás fejlesztését. 
Itt is nagyon jól felszerelt, korszerű, tiszta tanműhelyeket láttunk. Sok szakmánál jellemző volt, hogy a gyakorlati képzőhely mellett helyezték el az elméleti képzésre szolgáló területet is A szállodaipari és a szakács tanulók képzése az első évben közösen indul, csak a második évtől válik szét. Nagyon tetszett, hogy a szakács tanulóknak a kőműves tanulók építettek ágyásokat és kültéri kemencét. Cserébe a szakács tanulók főztek a kőműves tanulókra. Az ágyásokban fűszernövényeket termesztenek a gyakorlathoz. 

A kőműves tanulók által épített kemence és ágyás

A szakács tanulók projekteket is végigvisznek. Ez a problémamegoldó gondolkodásukat fejleszti. Egy-egy étkezést, reggelit vagy ebédet rendeznek a hozzátartozók, barátok, meghívottak részére. Ehhez saját maguknak kell összeállítani a menüt, kiszámolni és beszerezni a nyersanyagigényt, elkészíteni az ételt. A költségeket természetesen az iskola állja. A pincér tanulók feladata pedig felszolgálni az így elkészült ételeket a meghívott vendégek részére a tanműhelyükben Szerintem ez nagyon jól összekovácsolja őket. 
Délután a a München- és Felsőbajor Kézműves Kamara Rosenheim-i Oktatási Központjába (http://www.hwk-bayern.de/rosenheim , Rosenheim, Klepper Str. 22-24.) mentünk. Természetesen itt is kaptunk új információt. A német pályaválasztási programot ismertette velünk vendéglátónk. Nagyon figyelemre méltónak találtam, hogy Németországban a pályaorientáció az iskolai képzés kötelező részét képezi. Sokkal több időt töltenek ennek keretén belül a pályaválasztás előtt álló diákok a különböző szakmai munkatevékenységgel való gyakorlati megismerkedésre, hogy alapja legyen tudatos pályaválasztásuknak.
A pályaorientációs látogatásokra a gyerekeket az iskola jelenti le a kamarákhoz. A 7-8. osztályos tanulók 1-2 hetet töltenek itt. Rosenheimben a pályaorientációs foglalkozásokon kívül készség- és potenciálvizsgálat is folyik, melynek során egyebek közt a diákok motorikus képességeit mérik. Az így kapott eredmények alapján próbálják a tanulókat a számukra alkalmasnak vélt szakma felé terelgetni. A mérések eredményéről szöveges értékelés is készül a szülők felé, de csak tájékoztató, segítő jelleggel.
A tanműhelyekben itt is ugyanolyan pozitív benyomások fogadtak bennünket, mint eddig.
A harmadik napon alkalmunk nyílott részletesen átbeszélni tapasztalatainkat, élményeinket, ötleteinket egy munkamegbeszélés alkalmával.

	A negyedik napon Grasssauban Jensen-Classics helyi vállalkozónál (www.jensen-classics.de , 83224 Grassau, Bahnhof Str. 110.) tettünk látogatást. Ritka és nagyon érdekes vállalkozása: régi Porsche és Jaguar autók komplett felújításával foglalkozik. Nagyon szép, jól felszerelt műhelye van, azonban a feltételek csak 1 tanuló foglalkoztatását teszik lehetővé. Elmondása szerint ő is saját vállalkozása humán erőforrásainak utánpótlásaként foglalkozik a tanulókkal. Szerinte még több időt kellene a diákoknak a gyakorlati képzőhelyen tölteniük. 
Vállalkozása példaértékű.  

[image: 20161013_095409]
Jensen-Classics műhelyében

	Utolsó munkanapunkon délelőtt a GIENGER Erlstatt Haustechnik vállalat telephelyére látogattunk Erlstattba (http://www.gc-gruppe.de/de/unternehmen/gienger-erlstatt , 83355 Grabenstatt-Erlstatt, Innerlohener Str. 3.) Ez egy épületgépészeti anyagok kis- nagykereskedelmével foglalkozó üzletlánc része, mely 1959 óta eredményesen működik és terjeszkedik legfőképp Németországban. Magyarországon is képviseltetik magukat. 
A cégnél folyamatosan foglalkoznak gyakorlati képzéssel, nem is kis létszámban. Ezért egy alkalmazott csak a helyi gyakorlati képzés szerevezésével foglalkozik. Kedves motivációs módszert dolgoztak ki. Egy céges autót kaptak a diákok, amit közülük 1-1 hónapra a legjobban teljesítő tanuló kap meg használatra, természetesen csak akkor, ha van gépjárművezetői engedélye. A gyakorlati képzés vezetője dönti el, kié lehet az autó a következő hónapra.
A cégnél három területen folyik gyakorlati képzés: nagy- és külkereskedelmi eladó, raktár és logisztikai szakértő illetve közgazdász. Jelenleg 30 tanulójuk van, tapasztalataik szerint   90%-uk marad a későbbiekben  alkalmazottként is. 
Az épületben folyó képzés mellett a tanulók építési területeken ismerkedhetnek meg az üzletlánc által forgalmazott anyagokkal és felhasználási területeivel. Ez általában egy hét időtartam.
Ennél a vállalatnál is tapasztalhattuk, hogy a gyakorlati képzésben való részvétel fő mozgató rugója a saját célra történő munkaerő utánpótlás kinevelése.

	Péntek délután a Traunstein Bildungszentrum (http://www.hwk-muenchen.de/traunstein , Traunstein, Mühlwiesen 4.)  épületében került sor a záró értekezletre, a fogadó intézmény képviselője is jelen volt. Alkalmunk nyílott megköszönni munkájukat és együttműködésüket. 

Összegzés:
A fogadó intézmény részéről megszervezett program tartalmas, értékes és érdekes volt. Annak ellenére, hogy programunkban több oktatási központban is jártunk, vendéglátóink ügyeltek arra, hogy mindig új információkkal gazdagodjunk. 
A duális képzés nagyon jól működik Németországban, a gyakorlati képzés rugalmas. Figyelemre méltó az összhang, a közös cél iránti küzdelem a szakmunkás képzés szereplői: a kamarák, a gyakorlati képzést végző cégek és a szakképző iskolák között. E tekintetben még van teendőnk Magyarországon, esetleg fórumok keretén belül közelíteni kellene a gyakorlati képzők és a szakelmélet oktatását végző intézmények érdekeit.
A pályaorientációra is nagyobb hangsúlyt és több energiát kellene fordítanunk, már az általános iskolai képzésben hamarabb lehetne ezzel kapcsolatban tudásanyagot közvetíteni a tanulók felé a technika órák keretén belül, több gyakorlati anyag beépítésével.
Tanulmányutunk során szerzett tapasztalatainkat már megosztottam több ismerősömmel, aki gyakorlati képzéssel foglalkozik és igyekszem beépíteni saját munkámba is. 

Békéscsaba, 2016. 11. 11.

                                                                         Rucz Noémi

